Pasvalio rajono savivaldybės administracijos

direktorius

Įsakymas

DĖL ASMENS SVEIKATOS PRIEŽIŪROS PASLAUGŲ UŽTIKRINIMO NEPAPRASTOSIOS PADĖTIES GALIOJIMO LAIKOTARPIU

2022 m. kovo 3 d. Nr. DV-131

Pasvalys

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos nepaprastosios padėties įstatymo 16 straipsniu, Lietuvos Respublikos Prezidento 2022 m. vasario 24 d. dekretu Nr. 1K-872 „Dėl nepaprastosios padėties paskelbimo“, Lietuvos Respublikos Seimo 2022 m. vasario 24 d. nutarimu Nr. XIV-929 „Dėl Lietuvos Respublikos Prezidento sprendimo paskelbti nepaprastąją padėtį patvirtinimo“, vykdydamas Lietuvos Respublikos vidaus reikalų ministerijos 2022 m. kovo 1 d. įsakymo Nr. 1V-149 „Dėl asmens sveikatos priežiūros paslaugų užtikrinimo nepaprastosios padėties galiojimo laikotarpiu“ 1.1 ir 2.1 papunkčius, siekdamas organizuoti asmens sveikatos priežiūros paslaugas Pasvalio rajono savivaldybės teritorijoje apgyvendintiems užsieniečiams, pasitraukusiems iš Ukrainos dėl Rusijos Federacijos karinių veiksmų Ukrainoje (toliau – užsieniečiai):

1.	Įpareigoju:

1.1. viešosios įstaigos Pasvalio pirminės asmens sveikatos priežiūros centro vyriausiąjį gydytoją užtikrinti:

1.1.1. užsieniečių imunoprofilaktiką nuo COVID-19 ligos (koronaviruso infekcijos);

1.1.2. nepilnamečių profilaktinį patikrinimą ir skiepijimą, vadovaujantis Lietuvos Respublikos sveikatos apsaugos ministro 2018 m. rugpjūčio 29 d. įsakymu Nr. V-955 „Dėl Lietuvos Respublikos vaikų profilaktinių skiepijimų kalendoriaus patvirtinimo“;

1.1.3. asmenims, neapdraustiems privalomuoju sveikatos draudimu – būtinas asmens sveikatos priežiūros paslaugas, kurių nesuteikus sveikatos būklė galėtų pablogėti tiek, kad jiems prireiktų skubiosios medicinos pagalbos paslaugų;

1.2. viešosios įstaigos Pasvalio ligoninės vyriausiąjį gydytoją užtikrinti asmenims, neapdraustiems privalomuoju sveikatos draudimu – skubiąją medicinos pagalbą, nėštumo priežiūros pagalbą, pagalbą prasidėjus gimdymui bei kitas būtinas I ir II lygio asmens sveikatos priežiūros paslaugas, kurių nesuteikus sveikatos būklė galėtų pablogėti tiek, kad jiems prireiktų skubiosios medicinos pagalbos paslaugų;

1.3. Pasvalio rajono savivaldybės administracijos Ūkio ir transporto tarnybos vedėją koordinuoti, o prireikus – organizuoti pavėžėjimą užsieniečiams į antrinio ir tretinio lygio paslaugas teikiančią asmens sveikatos priežiūros įstaigą planinėms paslaugoms ar fizinės medicinos ir reabilitacijos įstaigoje teikiamoms paslaugoms gauti.

2. Nustatau, kad šis įsakymas įgyvendinamas tik nepaprastosios padėties galiojimo laikotarpiu.

3. Pavedu šio įsakymo vykdymo kontrolę Pasvalio rajono savivaldybės administracijos Socialinės paramos ir sveikatos skyriaus vyriausiajam specialistui (Savivaldybės gydytojui).

Įsakymas gali būti skundžiamas Pasvalio rajono savivaldybės administracijos direktoriui (Vytauto Didžiojo a. 1, 39143 Pasvalys) arba Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Administracijos direktorius	Povilas Balčiūnas